ฟิลลิปมองยุโรปถ่วงหุ้นโลก
ตลาดวิ่งรับหนี้สหรัฐชัดแค่ช่วงสั้นทองคำพักฐานรอซื้อ1,580เหรียญ
19 ส.ค. 2554

ตลาดวิ่งรับหนี้สหรัฐชัดแค่ช่วงสั้นทองคำพักฐานรอซื้อ1,580เหรียญ
บล.ฟิลลิป มองหนี้ยุโรปยังกดดันตลาดสินทรัพย์เสี่ยง ฉุดหุ้นทั่วโลกผันผวน โดยเฉพาะตลาดพัฒนาแล้ว ชู “ทอง” ยังขาขึ้น ระยะสั้นร่วงแค่พักฐาน
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า มองว่าสินทรัพย์เสี่ยงและตลาดหุ้นจะตอบรับข่าวความชัดเจนเกี่ยวกับปัญหานี้สหรัฐในระยะสั้นเท่านั้น เช่นเดียวกับราคาทองคำที่ลดลงก็แค่ปรับฐาน เนื่องจากเชื่อว่าปัญหาหนี้ยุโรปมีโอกาสกลับมาสร้างแรงกดดันกับตลาดอีกครั้ง รวมทั้งการเติบโตของเศรษฐกิจยังชะลอตัวอยู่
“ปัญหาหนี้ยุโรปยังต้องจับตาอย่างใกล้ชิด หลังจากสเปนได้รับคำเตือนการปรับลดเครดิตเรติ้ง ก็กังวลว่าจะลามไปประเทศอิตาลี หลังต้นทุนการกู้ยืมของอิตาลีพุ่ง จึงมองว่าระยะสั้นถึงกลางตลาดหุ้นทั่วโลกยังต้องเผชิญกับความผันผวน โดยเฉพาะตลาดในประเทศที่พัฒนาแล้ว” นายสานุพงศ์ กล่าว
สำหรับการลงทุนระยะยาวยังคงเชื่อมั่นการเติบโตของกลุ่มประเทศตลาดเกิดใหม่ จึงแนะนำทยอยสะสมกองทุนหุ้นตลาดเกิดใหม่ และกองทุนหุ้นจีน ได้แก่ 
กองทุนเปิด อเบอร์ดีน โกลบอล อีเมอร์จิ้ง โกรท ฟันด์ (ABGEM) กองทุนเปิดอเบอร์ดีน เอเชีย แปซิฟิค เอคควิตี้ ฟันด์ (ABAPAC)คือกองทุนเปิด อเบอร์ดีน ไชน่า เกทเวย์ ฟันด์(ABCG) ซึ่งทั้งสามกองบริหารโดยบลจ.อเบอร์ดีน ส่วนกองทุนตราสารหนี้ต่างประเทศยังแนะนำให้สะสมกองทุนธนชาต โกลบอล บอนด์และกองทุนทหารไทยโกลบอล บอนด์ ซึ่งมีกองทุนหลักเดียวกันเน้นลงทุนในตราสารหนี้ภาครัฐในกลุ่มประเทศตลาดเกิดใหม่และประเทศพัฒนาแล้วบางประเทศที่มีเศรษฐกิจแข็งแกร่ง
นายสานุพงศ์ กล่าวว่า ส่วนแนวโน้มตลาดหุ้นไทยคาดว่าดัชนีจะแกว่งตัวขึ้นทดสอบแนวต้านที่ 1,150 จุด หากผ่านไปได้เป้าหมายถัดไปที่ 1,250 จุด ซึ่งนักลงทุนที่จะลงทุนกองทุนรวมหุ้นระยะยาว (LTF) ยังคงแนะนำให้รอดูไปก่อน ส่วนนักลงทุนที่ได้สับเปลี่ยนออกจากกองทุน LTF ความผันผวนต่ำแล้วแนะนำว่าถ้ามีกำไรให้ขาย และระมัดระวังหากดัชนีไม่สามารถผ่านแนวต้าน 1,150 จุดไปได้
สำหรับแนวโน้มราคาทองคำยังเป็นขาขึ้น จึงยังแนะนำสะสมกองทุนทองคำต่อหากราคาปรับตัวลดลงแรง โดยมีแนวรับ 1,5801,600 เหรียญสหรัฐ/ออนซ์ ซึ่งแนะนำกองทุนทองคำที่ป้องกันความเสี่ยงอัตราแลกเปลี่ยนอย่างกองทุนเคโกลด์ (K-GOLD) ของบริษัทหลักทรัพย์จัดการกองทุน (บลจ.) กสิกรไทย ซึ่งมีนโยบายจ่ายเงินปันผลและกองทุนเปิดแอสเซทพลัสโกลด์ (ASP-GOLD) ไม่จ่ายเงินปันผล
กองทุนน้ำมันมีความชัดเจนมากขึ้น โดยมองแนวโน้มราคาน้ำมันแกว่งตัวเป็นขาขึ้น แต่ภาพเศรษฐกิจโลกยังไม่สนับสนุนราคาน้ำมันให้ปรับตัวขึ้นแรงได้ จึงคงคำแนะนำเพียงเก็งกำไร ขึ้นขายลงซื้อ ด้วยความระมัดระวัง มองแนวรับไว้ที่ 95 เหรียญสหรัฐ/บาร์เรล และแนวต้านที่ 101 เหรียญสหรัฐ/บาร์เรล